Den 1. maj forsvandt havørnen Arnulf sammen med sin ældre bror Floke fra Ørnereservatet ved Tversted. De to brødre tog på flyvetur efter uenigheder om, hvem af dem, der skulle gøre kur til den flotte havørn Freja og efter to dage kom Floke hjem igen. Arnulf er stadig væk, og nu savnes han hjemme i Ørnereservatet. Det er snart en uge siden, den syv år gamle havørn gik på vingerne, og i løbet af de dage, der er gået, er han blevet set både i Sindal, Måstrup, Hjørring og Tversted. Men nu har Ørnereservatet svært ved at opspore ham. - Det er ekstra svært at lokalisere ham, da han desværre ikke har radiosender på. Vores ørne har fået den uvane at bide i antennen så den ikke virker. Så vi har kun den mulighed, at vi må bede folk om at hjælpe os med at finde ham. Og det beder vi om nu. Vi savner ham meget, skriver Ørnereservatet i en pressemeddelelse. Det er tip fra vågne borgere, der har givet Ørnereservatet et praj om, hvor Arnulf har været henne, og man håber nu - hvor forårsvejret viser sig fra sin gode side - at han bliver spottet igen. Se beskrivelsen af Arnulf herunder og giv Ørnereservatet et kald på telefon 31611340, hvis du mener at have set ham.

Opsummering:
I seks dage har havørnen Arnulf fra Ørnereservatet været væk. Nu savnes han hjemme i reservatet.